Owen Wilson Akan Kembali Sebagai Mobius Dalam “Loki” Musim 2o
Didalam komik, watak Mobius M. Mobius mungkin tidak begitu menarik perhatian peminat, namun setelah ia dibawa ke Marvel Cinematic Universe, ia segera menjadi kegemaran peminat. Terima kasih kepada Owen Wilson yang berjaya menghidupkan watak ejen Time Variance Authority itu.  Selepas menambat hati peminat, Owen Wilson kini mengesahkan bahawa dia akan kembali dalam musim kedua Loki.  “Adakah Owen Wilson akan kembali ke Loki? Um…ya,” ujar pelakon itu kepada Wired “Dia akan kembali ke Loki, dan saya rasa, kami akan memulakan penggambaran tidak lama lagi. Saya berseronok terlibat dengan siri Loki. Saya juga seronok bekerja bersama Tom Hiddleston dan semua orang di [rancangan] itu.” Di akhir musim pertama, Mobius melihat ‘Sacred  Timeline’ mula retak dan cuba memulihkan ‘Multiverse.’ Sementara itu, Loki berada dalam realiti di mana Kang the Conqueror menjadi pemerintah TVA dengan Mobius langsung tidak mengenalinya.  Dalam temu bual berasingan dengan Pop Culture, Gugu Mbatha-Raw bercakap lebih lanjut mengenai kepulangannya sebagai Judge Renslayer dalam musim 2 Loki. “Saya tidak boleh dedahkan apa-apa tentang Loki. Polis Marvel akan datang dan membawa saya pergi. Tetapi, saya sangat teruja ianya berlaku, dan saya sangat menyukai watak saya. Saya rasakan dia tidak dijangka dan kompleks. Jadi, saya teruja untuk pergi ke beberapa tempat yang lebih dalam dan gelap bersamanya.” Berlatarkan selepas peristiwa Avengers: Endgame, Loki Musim 1 menampilkan kepulangan ‘God of Mischief’ apabila dia ditangkap oleh ‘Time Variance Authority’ kerana kerosakan garis masa yang berpunca darinya. Musim kedua sekali lagi akan diketuai oleh veteran Marvel Cinematic Universe Tom Hiddleston. Penggambaran dijangka bermula pada musim panas ini.